18/12/2014 | Administración Autonómica
Xunta de Galicia
Consellería de Economía e Industria
Xefatura Territorial da Coruña
Servizo de Enerxía e Minas
Resolución do 3 de decembro de 2014, da Xefatura Territorial da Coruña, de autorización administrativa previa, de construcción e declaración de utilidade pública, en concreto, dunha instalación eléctrica en Laxe (IN407A 2014/49)

Resolución do 3 de decembro de 2014, da Xefatura Territorial da Coruña, de autorización administrativa previa, autorización administrativa de construcción e declaración de utilidade pública, en concreto, dunha instalación eléctrica no concello de Laxe (IN407A 2014/049-1). Vista a solicitude para o outorgamento da autorización administrativa previa, autorización administrativa de construcción e declaración de utilidade pública, en concreto, das instalacións que a continuación se detallan: Núm. Expte.: IN407A 2014/049-1. Solicitante: Electra do Foxo, S. L. Enderezo social: Torelo, 15 - 15129 Vimianzo. Denominación: Centro de distribución Castrelo. Situación: concello de Laxe. Características técnicas: L. M. T. soterrada, a 20 kV, en simple circuíto, de 31 metros de lonxitude total (21 metros de canalización), en condutor tipo RHZ1-2OL 12/20 kV 3(1 x 240 mm 2 KAl+H16), coa orixe no paso aéreo-soterrado a instalar no apoio de formigón tipo HVH 2500/15 existente (apoio n.º 112-9 da L. M. T. VIM-803 Laxe-Neaño, propiedade de Unión Fenosa Distribución, S. A.) dotado de autoválvulas e no que se instalarán un novo paso aéreo-soterrado con pararraios autoválvulas e elementos de seccionamento XS, no cal se materializará o punto de entronque coa rede de distribución de Unión Fenosa Distribución, S. A. (os traballos de conexión ás instalacións de Unión Fenosa Distribución, S. A. serán executados por esta), e remate en cela de liña do Centro de Distribución (C. D.) proxectado. Novo centro de distribución (C. D.) propiedade de Electra do Foxo, S. L. con acceso autorizado ó equipo de medida para o persoal de Unión Fenosa Distribución, S. A., proxectado en edificio prefabricado de formigón, marca Ormazábal, tipo PF-2025 ou similar, compacto, de manobra interior, composto por: - Unha (1) cela de entrada de liña de alimentación ó C. D., unha (1) cela de interruptor automático con seccionador de corte en baleiro, unha (1) cela de saída de liña de conexión coa rede de distribución de Electra do Foxo, S. L., unha (1) cela de protección de transformador e unha (1) cela de medida, con envolvente metálica e illamento en SF6; transformador de 160 kVA de potencia (ampliable ata 630 kVA) e relación de transformación 20/0,40-0,23 kV; cadro de baixa tensión tipo AC4-1600 TI 1000/5A; aparamenta de manobra e protección; equipo de medida; tomas de terra de ferraxes e neutro no interior e no exterior. L. M. T. soterrada, a 20 kV, en simple circuíto, de 32 metros de lonxitude total (22 metros de canalización), en condutor tipo RHZ1-2OL 12/20 kV 3(1x240 mm 2 KAl+H16), coa orixe en cela de liña do C. D. proxectado e remate no novo paso aéreo-soterrado a instalar no apoio de formigón tipo HVH 1600/12P existente que sirve de soporte ó actual C. T. I. Torrejallones I (expediente 50.457) a desmontar por seres substituído polo C. D. Proxectado, ó que se dotará pararraios autoválvulas e elementos e seccionamento SXS, no que se materializará o acoplamento coa rede de distribución de Electra do Foxo, S. L. Recuamento dos tres (3) circuítos da rede de baixa tensión existentes que saen do C. T. I. Torrejallones I (expediente 50.457) ata o novo cadro de baixa tensión proxectado no C. D. Castrelo no que se fará o acoplamento coa maioría da rede de baixa tensión existente, proxectándose ademais a instalación dun novo treito de rede de baixa tensión por canalización existente, a 400/230 V, de 25 metros de lonxitude, en condutor XZ1 0,6/1 kV 4(1 x 95 mm 2 Al), coa orixe no cadro de baixa tensión do C. D. proxectado e remate no actual aéreo-soterrado existente no apoio de formigón tipo HV 1000/S10 existente, que recollerá o resto da rede de baixa tensión existente. Desconexión, peche e desmantelamento de parte das instalacións que se indican a continuación, inicialmente contidas no proxecto denominado C. T. I. Torrejallones I autorizado para a súa execución baixo o expediente administrativo 50.457: – Centro de transformación tipo intemperie e a súa aparamenta (transformador de 100 Kva de potencia emprazado sobre poste de formigón que se mantén, crucetas, illadores), cadro de protección das saídas de baixa tensión, treito de rede de baixa tensión de 4 metros de lonxitude en condutor RZ de seccións 3(1 x 150/80,6 mm 2 Al/Alm), treito de L. M. T. A. en condutor LA-30, apoios M. T. de formigón tipo HV 1600/14 (1) e apoios B. T. de formigón tipo HV 1000/11 (1). Resultan os seguintes feitos: Primeiro. –O 08/04/2014 Cynthia Patricia Maimouni Iturburua, en nome e representación da empresa Electra do Foxo, S. L. solicitou a autorización administrativa previa, autorización administrativa de construcción e declaración de utilidade pública das instalacións do proxecto denominado “Centro de Distribución Castrelo”, no concello de Laxe. Segundo. –A solicitude incluía unha relación de bens e dereitos afectados polo proxecto e, en concreto, unha relación dos bens e dereitos para os que non había mutuo acordo cos seus propietarios e para os que se pedía a aplicación da lexislación sobre expropiación forzosa. Terceiro. –Por resolución do 27 de maio de 2014 desta Xefatura Territorial someteuse a información pública a solicitude de autorización administrativa e a de declaración de utilidade pública, publicándose a dita resolución no Diario Oficial de Galicia o día 16 de xuño de 2014, no Boletín Oficial da Provincia o día 10 de xuño de 2014, no diario La Voz de Galicia o día 19 de xuño de 2014, así como no taboleiro de anuncios do concello de Laxe segundo dilixencia do Secretario municipal do 30 de xullo de 2014 recibida o 01 de agosto de 2014; así mesmo, consta no expediente escritos de notificacións individuais da solicitude de declaración de utilidade pública, en concreto, aos titulares que constan na relación de bens e dereitos afectados. Cuarto. –De acordo ao establecido no artigo 127 do RD 1955/2000, do 1 de decembro, déuselles traslado ás distintas administracións, organismos o, no seu caso, empresas de servizo público ou de servizos de interese xeral dunha separata do proxecto na parte que a instalación puidera afectar a bens e dereitos ao seu cargo, contendo as características da instalación e a documentación cartográfica correspondiente. Envíanse as separatas aos organismos afectados que a xuízo de Electra do Foxo, S. L. puideran estar afectadas: Concello de Laxe, que durante o prazo establecido regulamentariamente contestou cun informe favorable e un condicionado que foi aceptado pola empresa promotora o 09/07/2014. Deputación da Coruña e Axencia Galega de Infraestruturas, que non contestaron ás separatas enviadas tras ser reiteradas de acordo co establecido nos artigos 127 e 131 do Real Decreto 1995/2000, entendéndose a súa conformidade. Quinto. –Durante o período de información pública recibíronse as seguintes alegacións: O día 30 de xuño de 2014 Dña María del Carmen Theodosio Pérez presenta alegación na que solicita a modificación do actual emprazamento previsto, propoñendo como ubicación alternativa o terreo xa existente do antigo transformador para garantir dese xeito o correcto aproveitamento agropecuario da finca afectada. O día 09 de xullo de 2014 dáse traslado das alegacións á ELECTRA DEL FOXO, S. L. para que presente as estimacións que considere oportunas. O día 17 de xullo de 2014 ELECTRA DEL FOXO, S. L. remite contestación as alegacións na que manifesta a súa desconformidade á localización proposta da alegante polos seguintes motivos: Estar debaixo dunha liña de media tensión en servizo, estando prohibida a construción de edificios e instalacións industriais na servidume de vo, incrementada por unha distancia mínima de seguridade a ambos lados, segundo o indicado no R: D.1955/2000. Incumprir o retranqueo de 5 metros á parcela existente de ELECTRA DEL FOXO, S. L. Invadir un camiño público. Afastar sen xustificación ao punto de entronque indicado por UNIÓN FENOSA DISTRIBUCIÓN. Acercarse sen xustificación á zona de protección dun xacemento arqueolóxico, así como ao Rego dos Cabalos e ao seu corredor ecolóxico. Problemas de acceso á caseta pola existencia dun apoio dunha liña de media tensión. Condicións de Seguridade e Saúde moito peores para os previsibles traballos posteriores. Sexto. –O día 21 de agosto de 2014 Electra do Foxo, S. L. presenta corrección das superficies a expropiar. Realízase notificación individual á titular que consta na relación de bens e dereitos afectados e a o concello para o seu coñecemento e efectos oportunos. O día 29 de setembro de 2014 Dña Silvia Elvira Cumbrero Ubero presenta alegación na que reitera o solicitado con anterioridade. O día 03 de outubro de 2014 dáse traslado das alegacións á ELECTRA DEL FOXO, S. L. para que presente as estimacións que considere oportunas. O día 21 de outubro de 2014 ELECTRA DEL FOXO SL remite contestación as alegacións na que manifesta a súa desconformidade á localización proposta da alegante engadindo os seguintes motivos respecto á súa primeira contestación: Existe unha expropiación de parte da parcela afectada, para executar a obra Modificado n.º 1 proxecto de construción e acondicionamento da estrada AC-433 Ponte do Porto (AC-432), quedando o límite de dominio público da futura estrada moi próximo a instalación proposta pola alegante e o límite de edificación, que aínda está pendente de determinarse, moi probablemente afectaría á instalación. Sétimo. –O persoal dos servizos técnicos desta xefatura territorial unha vez avaliada a documentación que obra no expediente, a tramitación seguida e as alegacións presentadas, emitiu informe favorable sobre a solicitude obxecto deste expediente, de acordo co disposto na Lei 24/2013, do 26 de decembro (BOE núm.310 do 27/12/2013), do sector eléctrico, e o disposto no Real decreto 1955/2000, do 1 de decembro (BOE núm.310 do 27/12/2000), coas seguintes consideracións: Na súa condición de empresa distribuidora, a Electra do Foxo, S. L. correspóndelle, segundo o Título VII da Lei 24/2013, do 26 de decembro, do sector eléctrico (BOE núm.310 do 27/12/2013), entre outras, o deseño e planificación das súas redes de distribución logo de avaliar, entre outras cuestións, as obrigas de adecuar a subministración de enerxía eléctrica ás necesidades dos consumidores e cumprir cós parámetros de calidade que se recollen na normativa, todo elo sempre de conformidade cós procedementos regulamentarios e, se é o caso, considerando os condicionados técnicos que puideran impoñer as Administracións, Organismos ou empresas de servizo público ou de servizos de interese xeral. Segundo o artigo 54 da Lei 24/2013, do 26 de decembro, do Sector Eléctrico, decláranse de utilidade pública as instalacións eléctricas de xeración, transporte e distribución de enerxía eléctrica, para os efectos de expropiación forzosa dos bens e dereitos necesarios para o seu establecemento e da imposición e exercicio da servidume de paso. FUNDAMENTOS DE DEREITO Primeiro. –A Xefatura Territorial da Consellería de Economía e Industria é competente para resolver este expediente con fundamento no Estatuto de autonomía de Galicia, o Real decreto 2563/1982, do 24 de xullo, sobre traspaso de funcións e servizos da Administración do Estado á Comunidade Autónoma de Galicia en materia de industria, enerxía e minas (BOE n.º 246, do 24 de xullo); a Lei 24/2013, do 27 de decembro, do sector eléctrico (BOE núm 310 do 27/12/2013); o Real decreto 1955/2000, do 1 de decembro; o Decreto 36/2001, do 25 de xaneiro, modificado polo Decreto 116/2014, do 11 de setembro, que establece os órganos competentes para a resolución dos procedementos de autorización de instalacións eléctricas que sexan competencia da Comunidade Autónoma de Galicia (DOG n.º 34, do 16 de febreiro) e o Decreto 110/2013, do 4 de xullo, polo que se establece a estrutura orgánica da Consellería de Economía e Industria. Segundo. –No presente expediente cumpríronse os trámites sinalados na Lei 24/2013, do sector eléctrico, e no título VII do Real decreto 1955/2000, do 1 de decembro. Terceiro. –A autorización administrativa, a aprobación do proxecto de execución e a declaración de utilidade pública, en concreto, das instalacións obxecto deste expediente, cumpren coa normativa vixente, isto é: a Lei 24/2013 do 27 de decembro; o Real decreto 1955/2000, de 1 de decembro; o Real decreto 3275/1982, de 12 de novembro, sobre condicións técnicas e garantías de seguridade en centrais eléctricas, subestacións e centros de transformación (BOE núm.288, de 1 de decembro); o Real decreto 223/2008, de 15 de febreiro, polo que se aproba o Regulamento sobre condicións técnicas e garantías de seguridade en liñas eléctricas de alta tensión e as súas instrucións técnicas complementarias (BOE núm.68, de 19 de marzo); e o Real decreto 842/2002, de 2 de agosto, polo que se aproba o regulamento electrotécnico para baixa tensión (BOE núm.224, de 18 de setembro). Cuarto. –Á vista das alegacións formuladas e das contestacións achegadas pola empresa solicitante, cómpre facer unhas previas consideracións de carácter xeral: 1) As manifestacións e datos que sexan útiles para determinar os dereitos afectados, así como a medición e descrición exacta das superficies e bens afectados, faranse constar no levantamento da acta previa á ocupación, momento para o que os interesados afectados serán oportunamente convocados mediante notificación. Este acto desenvolverase de conformidade co disposto no artigo 52 da Lei de Expropiación Forzosa, de 16 de decembro de 1954.2) De conformidade co disposto no apartado 1.5 da Instrución Técnica Complementaria ITC-LAT 07 do Real decreto 223/2008, de 15 de febreiro, as liñas eléctricas aéreas estudaranse seguindo o trazado que considere máis conveniente o autor do proxecto, no seu intento de acadar a solución óptima para o conxunto da instalación, axustándose en todo caso ás prescricións que nesta instrución se establecen. É dicir, o trazado da liña será o elixido polo autor do proxecto, sempre que cumpra os requisitos xerais e de seguridade que establece o propio Real Decreto 223/2008, de 15 de febreiro, e non infrinxa as limitacións e prohibicións que para a constitución de servidumes de paso de liñas aéreas establecen o artigo 57 da Lei 54/1997, de 27 de novembro, e o artigo 161 do Real decreto 1995/2000, de 1 de decembro.3) Polo que respecta á valoración dos terreos e bens afectados, para o caso de que as partes non acaden un acordo previo, a determinación do xustiprezo corresponde ao Xurado de Expropiación de Galicia, de conformidade coas normas establecidas no Capítulo III da Lei de Expropiación Forzosa, de 16 de decembro de 1954 e no tamén Capítulo III do Regulamento da Lei de Expropiación Forzosa, de 26 de abril de 1957. Quinto. –Respecto das alegacións presentadas por Sisenando Perez de Algaba Galano, cómpre informar que: Con respecto á solicitude de cambio da ubicación do centro de distribución proxectado, débese indicar que no emprazamento proxectado non existen limitacións de carácter técnico sobre prohibicións e limitacións á constitución de servidume de paso establecidas no artigo 161 do Real decreto 1955/2000, do 1 de decembro, de transporte, distribución, comercialización, subministración e procedemento de autorización de instalacións de enerxía eléctrica, mentres que na situación solicitada pola alegante non se tiveron en conta as instalacións eléctricas existentes que empeoran as condicións de aceso á caseta, e as de seguridade e saúde para os previsibles traballos posteriores. Por todo o anteriormente indicado, non procede a alegación presentada. Con respecto ao correcto aproveitamento agropecuario da finca afectada, compre sinalar que non corresponde a esta fase do procedemento realizar as valoracións derivadas dos prexuízos que aos afectados lles ocasione o emprazamento deste centro de distribución, xa que iso é competencia do Xurado de Expropiación de Galicia, logo de que ao expediente se incorporen a acta previa á ocupación e as follas de valoración coas valoracións contraditorias que presenten as partes. De acordo co anterior, e no exercicio das competencias atribuídas, RESOLVO: Conceder a autorización administrativa previa, a autorización administrativa de construción, así como declarar de utilidade pública a dita instalación, cuxas características se axustarán en todas as súas partes ás que figuran no seu proxecto e ás condicións técnicas e de seguridade establecidas nos regulamentos de aplicación. Esta autorización outórgase sen prexuízo das concesións e autorizacións que sexan necesarias, de acordo con outras disposicións que resulten aplicables e, en especial, as relativas á ordenación do territorio e ao medio. As instalacións executaranse nun prazo non superior a un ano, contado a partir da data de ocupación dos terreos. A declaración de utilidade pública leva implícita a necesidade de ocupación dos bens ou de adquisición dos dereitos afectados, e implicará a urxente ocupación para os efectos do artigo 52 da Lei de expropiación. Contra a presente resolución, que non é definitiva en vía administrativa, poderase interpoñer un recurso de alzada ante o conselleiro de Economía e Industria no prazo dun mes contado a partir do día seguinte ao da súa notificación ou publicación nos termos establecidos nos artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común (modificada pola Lei 4/99, do 13 de xaneiro), sen prexuízo de que os interesados poidan interpor calquera outro recurso que consideren pertinente. A Coruña, 3 de decembro de 2014. O xefe territorial Isidoro Martínez Arca